Ingebrigt S. Sørfonn (Kristelig Folkeparti), 2004-11-25:
Me vil i dag vedta det siste budsjettet for denne stortingsperioden. Viktige stikkord for regjeringspartia har vore, og er, arbeidsplassar, velferd og fornying. I løpet av perioden har bistanden auka med 4,3 milliardar kr, og det er innført målretta tiltak for å bekjempa fattigdom i Noreg med til saman 3,2 milliardar kr. I helsesektoren er ventelistene reduserte med i snitt 20 pst. Det har skjedd ein sterk auke i talet på barnehageplassar, og kontantstøtta er vidareført. Frivillig sektor er blitt styrkt, bl.a. ved ein kraftig auke i gåvefrådraget og ved vidareføring av kompensasjon for tenestemoms. Vår regjering har òg satsa sterkt på miljø og fornybar energi. Verneområda i Noreg har auka med 50 pst., og satsinga på alternativ energi er styrkt, bl.a. gjennom rekordsatsing på forskingsmidlar til CO2-handtering av gasskraft. Når det gjeld kollektivtransport, er Sem-erklæringa oppfylt, med den følgje at me no ser ein auke i bruk av kollektive transportmiddel. Dette skjer etter ein periode med stagnasjon og nedgang. Dette viser at det i denne perioden har vore ei sterk satsing på velferd og fornying. Eit kjenneteikn ved vår regjering er at ho har vist både evne, vilje og mot til å styra norsk økonomi. Dei økonomiske barometera, og det me kan sjå i den praktiske kvardagen, viser at Samarbeidsregjeringa sin økonomiske politikk har verka. Då Regjeringa tok over, var sentralbanken si styringsrente 7 pst. No er ho 1,75 pst. Frå å vera på rentetoppen, samanlikna med våre viktigaste handelspartnarar, har me no den lågaste renta. Kronekursen har kome ned på eit nivå som gjer at næringslivet igjen har fått styrkt si konkurransekraft. Den økonomiske veksten er høg, optimismen i næringslivet stig, og arbeidsløysa er på veg ned. Slik var det ikkje då vår regjering tok over hausten 2001. Me såg då ei utvikling i ei retning som norsk næringsliv i lengda ikkje kunne leva med. Svekte internasjonale konjunkturar og vedvarande press i norsk økonomi, stor renteforskjell i forhold til handelspartnarar og ei norsk krone som stadig styrkte seg, låg som ein tung trussel over mange arbeidsplassar. Særleg det stramme budsjettopplegget for 2003 vart eit vendepunkt. Det var ikkje alle som tok bølgja for 2003-budsjettet, men næringslivet fatta mot. Og tiltaka verka. Seint på året 2002 starta rentenedgangen, og over på nyåret 2003 kom etter kvart også konsekvensen i form av nedgang i kursen på norsk krone. Eit inntektspolitisk samarbeid har ytterlegare styrkt norsk næringsliv si konkurranseevne. Regjeringa sitt faste grep var sterkt medverkande til at norsk økonomi fekk det som sentralbanksjefen har kalla for «ei mjuk landing». Det budsjettforslaget som ligg føre i dag, viser at Regjeringa vil vidareføra ei fast og ansvarleg styring av norsk økonomi. Me gler oss difor over at Framstegspartiet i budsjettforhandlingane har vore både ryddige og konstruktive og gjennom det medverka til ei positiv einigheit om eit godt budsjett for 2005. Det skal Framstegspartiet så absolutt ha honnør for. I forslaget til statsbudsjett for 2005 held Regjeringa oppe satsinga på velferd. Ein god fordelingsprofil er vidareført, bl.a. ved at barnehagar, psykiatrien og dei fattige i verda framleis er i fokus. Gjennom budsjettavtalen er kommunane til saman sikra 3 milliardar kr ekstra i tillegg til dei 2,75 milliardar kr Regjeringa allereie hadde lagt inn i budsjettet. Slik får kommunane høve til å halda oppe og utvikla velferdstilbod innan omsorg, skule og oppvekst, med andre ord gjera kvardagen betre og tryggare for folk flest. Regjeringa satsar sterkt på å redusera avstanden mellom det å vera innanfor og utanfor arbeidslivet. Det vert difor innført ei ordning der uførepensjon kan nyttast som lønstilskot for arbeidsgjevarar. Elles aukar talet på tiltaksplassar for yrkeshemma med 2 000. Gode vilkår for næringslivet er avgjerande for vekst og for velferd. Gode rammevilkår gjev overlevings- og utviklingsmoglegheiter, det skapar optimisme, og det stimulerer til vidareutvikling og fornying. Alt dette er igjen viktige føresetnader for at norsk næringsliv skal kunna vera oppegåande, hevda seg i konkurransen og gjennom det tryggja eksisterande arbeidsplassar og skapa nye. Innføringa av SkatteFUNN har gjeve ein viktig reiskap for fornying og utvikling i næringslivet. I 2005 kan denne ordninga utløysa 1,8 milliardar kr til forsking og utvikling. Gjennom budsjettavtalen er det slege fast at også uløna forskingsinnsats skal koma innanfor ordninga. Det vil ytterlegare stimulera til nyskaping, særleg for små bedrifter i oppstartingsfasen. Det kjem på plass fire nasjonale såkornfond knytte til universitetsbyane Oslo, Bergen, Trondheim og Stavanger. Føremålet med desse fonda er å stimulera til praktisk næringslivsutvikling ut frå dei tunge og høgt kompetente fag- og forskingsmiljøa me finn ved universiteta her i landet. I statsbudsjettet for 2005 vert det innført ei byggelånsgarantiordning på 2,5 milliardar kr for skipsverfta. Dette vil gje ei utsett verftsnæring langs kysten betre moglegheiter for å hevda seg i ein beinhard internasjonal marknad. Budsjettavtalen inneber at permitteringsperioden fram til 1. juli neste år framleis vil vera på inntil 42 veker. Vidare er arbeidsgjevarperioden ved permittering redusert frå ti til fem dagar. Gjennom fireårsperioden er skatte- og avgiftstrykket for næringslivet letta, m.a. ved avvikling av investeringsavgifta og ved lette i avskrivingssatsar. Når det gjeld skatt, har Regjeringa også lagt fram, og fått behandla, ei skattemelding som inneheld ei omfattande skattereform. Føremålet med skattereforma er å få eit enklare og meir rettferdig skattesystem. Ei av hovudføringane er å fjerna den største urettferda i dagens skattesystem, nemleg forskjellen mellom skatt på aksjeutbyte og skatt på lønsinntekt. Slik som det framstår i dag, er det ikkje berre urettferdig, det gjev òg tilpassingsmoglegheiter for dei mest ressurssterke. Dette vil me gjera noko med. Skattereforma fører også med seg at delingsmodellen kan avviklast. I dette budsjettet kjem dei første tiltaka for å innføra denne reforma. Det meste av innføringa kjem i 2006 og 2007. Det nye skattesystemet vil også etterkoma EØS-krava. Frivillig sektor er eit viktig område for Kristeleg Folkeparti. Frå og med 2003 har det vore mogleg å få skattereduksjon for gåver på inntil 6 000 kr til frivillig arbeid. Dette har vorte ein kjempesuksess, og mange organisasjonar rapporterer om stor inntektsvekst og som følgje av det auka aktivitet. Dette skaper positive band mellom organisasjon og gjevar. Det er bra! Resultatet er altså ikkje berre meir pengar i kassa, men auka engasjement og betring av det viktige velferdstilbodet som frivillige lag og organisasjonar står for. På bakgrunn av dette doblar me gåvefrådraget frå og med neste år. Frå 1. januar 2005 vert den øvre grensa for gåver med rett til skattefrådrag sett til 12 000 kr. Dette vil gje ein ytterlegare stimulans til det uvurderlege og uerstattelege arbeidet som frivillige lag og organisasjonar utfører. Sidan tenestemomsen vart innført i 2001, har det vore ein klar føresetnad at frivillige lag og organisasjonar ikkje skulle tapa på det. Det har vore ei målsetjing at dette skulle skje på ein enkel og treffsikker måte. Her har ulike metodar vorte prøvde ut, utan at me har kome heilt i mål. Difor er det i budsjettavtalen no einigheit om at det i revidert til våren skal gjerast ein gjennomgang av ordninga og eventuelt leggjast fram forslag som sikrar at intensjonane vert tekne vare på. Olof Palme sa ein gong at politikk er å vilja. Saka me har føre oss i dag, viser fast vilje til ikkje berre å sikra eit godt budsjett, men også å gje ein trygg og god kvardag med gode levekår for folk flest. Gjennom dette budsjettet får også næringslivet gode levekår, og dei viktige samfunnsoppgåvene som frivillige lag og organisasjonar utfører, får nødvendig gjødsel og god vekstjord.